Beblavý, Miroslav, poslanec NR SR (2012-09-11):
Pán predseda, ďakujem vám za slovo. Vážené kolegyne, vážení kolegovia, dovoľte mi predniesť dva pozmeňujúce návrhy k tomuto návrhu zákona, ktoré už sme avizovali v prvom čítaní. Tie pozmeňujúce návrhy sa týkajú dvoch problémov súčasného stavu. Jeden z nich je neúmerné navyšovanie počtu štátnych tajomníkov na ministerstvách touto vládou. Táto vláda rada presviedča občanov, že vláda jednej strany vie byť razantnejšia, efektívnejšia, štíhlejšia. Ako však poznamenal jeden komentátor, aj dokonca aj dnes, jediné, čo sa jej podarilo vďaka tej jednotnosti docieliť, je ešte vyšší počet politických funkcií vo vláde ako za predchádzajúcej vlády. Dovolím si zopakovať, že za predchádzajúcej vlády na každom ministerstve fungoval jeden štátny tajomník ako zástupca ministra, okrem dvoch ministerstiev: ministerstva financií a ministerstva dopravy a regionálneho rozvoja, ktoré boli uznané za príliš veľké a zložité na to, aby stačil na ne jeden štátny tajomník. Táto vláda rozširuje počet štátnych tajomníkov na ďalšie ministerstvá, a to ministerstvo zahraničných vecí, ministerstvo práce, ministerstvo vnútra, hospodárstvo, pôdohospodárstvo. To znamená, že aj na ministerstvá, ktoré, naozaj veľmi ťažko argumentovať aj z hľadiska historického, prečo by jeden štátny tajomník na ne nestačil. A historicky, keď sa na ne pozrieme, vieme, že druhý štátny tajomník, ak tam býval, tak tam väčšinou býval ako nominant ďalšej koaličnej strany, ktorá teda tým chcela kontrolovať takzvanú krížovú kontrolu. A táto krížová kontrola aj tak nefungovala, čo bol dôvod, prečo sa Radičovej vláda, myslím si, pomerne rozumne dohodla, že až na tieto dve výnimky, financie a dopravu, budú štátni tajomníci len po jednom. Táto vláda z dôvodov, ktoré, samozrejme, vie len ona sama, sa rozhodla tie počty navyšovať, a to napriek tomu, že má bezprecedentne vysoký počet mandátov v Národnej rade, má k dispozícii všetky ostatné politické funkcie. Takže naozaj umiestniť svojich ľudí by nemal byť problém. Ale jej zjavne to nestačí. Ja som vyslovil v minulom, v prvom čítaní hypotézu, že pre niektoré ministerstvá minimálne to je vedené potrebou mať tam aj ľudí odborne zdatných, ktorí možno nie sú tak politicky silní, a popri nich tam mať aj takých politicky potentnejších a silnejších, aby dozerali z hľadiska politických záujmov strany SMER. Mocensky sa to možno dá aj chápať, ale z hľadiska občanov je to veľmi zlý signál, keď to je prvý signál zoštíhľovania štátnej správy, začína sa zhora a začína sa navyšovaním. Z tohto dôvodu prednesiem pozmeňovací návrh, ktorý limituje právo vlády mať druhých štátnych tajomníkov na piatich ministerstvách. Je na vláde, aby sa rozhodla na ktorých, ale nemyslím si, že po týchto skúsenostiach to môžeme nechať úplne voľne. Druhý návrh sa týka najvyšších štátnych funkcií v oblasti ústredných orgánov štátnej správy ostatných, teda neministerstiev. Sú to úrady ako je Štatistický úrad, Úrad pre verejné obstarávanie, Úrad geodézie, katastra, Úrad priemyselného vlastníctva, Úrad jadrového dozoru a ostatné, kde dnes v podstate sú tieto funkcie obsadzované čisto politicky, mnohé z nich sa menia po výmene vlády, hoci ide o vysoko odborné funkcie. Spomeniem napríklad pri katastri, niektoré, napríklad Patentový úrad, teda Úrad priemyselného vlastníctva, sa dlhodobo nemenil, ale zrazu sa mení, tiež bez nejakého zdôvodnenia. Tieto úrady nie sú len politickými funkciami, tieto úrady sú aj významnými odbornými funkciami. A je veľmi znepokojivý ten trend, ktorý možno pozorovať dlhodobo, nielen v tejto chvíli, na obsadzovanie aj ľuďmi, ktorí z hľadiska tých odborných kvalifikácií na to nestačia. Preto mi dovoľte predniesť návrh, ktorý sa inšpiroval výstupom, výberom, ktorý uskutočnila vláda Ivety Radičovej v súvislosti s Úradom pre verejné obstarávanie, kde tá logika bola taká, že sa otvorilo výberové konanie, na toto výberové konanie sa mohol prihlásiť ktokoľvek s projektom, tie projekty boli obodované aj spolu so životopismi. Na základe toho boli vybraní traja odborne najspôsobilejší uchádzači a títo traja uchádzači sa mali na otvorenom rokovaní vlády uchádzať o túto funkciu, na čo by vláda teda politicky mohla rozhodnúť. Tento návrh, ktorý sa mi zdá vhodnou kombináciou odborného a politického prístupu k týmto vysokým štátnym nomináciám, sa zastavil v bode, kde teda tí traja kandidáti boli známi, ale po páde vlády už teda nebola sila to dotiahnuť. Pripomeniem kolegom zo strany SMER, že váš pán predseda Fico si následne vybral jedného z týchto troch ľudí, ale bez výberového konania, bez verejného hiringu, na post tohto predsedu, a vy ste ju zvolili, pani Zitu Táborskú. To znamená, že minimálne z jeho pohľadu ten proces bol asi dobrý. Z tohto dôvodu navrhujeme, aby bolo výberové konanie v takejto podobe pre všetky ostatné ústredné orgány štátnej správy, to znamená, že aby sa najprv vybral kandidát, ktorý je odborne zdatný, alebo viacero kandidátov a potom sa o nich už mohlo politicky rozhodnúť aj v duchu priorít vlády alebo parlamentnej väčšiny, ale aby sa nemohlo stať, že sa mocensky rozhodne o kandidátoch, ktorí sú nevhodní. Aké následky má, ak rozhodujeme o tých kandidátoch, ktorí sú nevhodní, môžeme sledovať napríklad pri opätovne menovanej šéfke Štatistického úradu, pani Benkovičovej, ktorá bola vymenovaná za šéfku Štatistického úradu z pozície poradkyne predsedu vlády bez toho, aby bola odborníčkou na štatistiku. Následne sme boli svedkami viacerých problematických rozhodnutí, politicky motivovaných na Štatistickom úrade a nie celkom zvládnutého sčítania ľudu. Napriek tomu ju táto vláda vymenovala na ďalšie päťročné funkčné obdobie. Som si istý, že mi kolegovia povedia nejaký podobný prípad aj z iných vlád, ja ten príklad rád privítam, len potvrdí o to silnejšie, že takýto návrh, ktorý prednášam, je namieste za akejkoľvek vlády. Dovoľte mi po tomto zdôvodnení ten návrh aj prečítať. Takže: K čl. I. V čl. I sa za bod 1 vkladá nový bod 2, ktorý znie: Bod 2. V § 1a v prvej vete sa bodka na konci nahrádza čiarkou a vkladajú sa slová: „ak tento zákon neustanovuje inak“. Bod 2. V čl. I sa za bod 3 vkladá nový bod 4, ktorý znie: Bod 4. V § 4 sa za odsek 3 vkladá nový odsek 4, ktorý znie: „(4) Vláda môže určiť, že dvaja štátni tajomníci pôsobia najviac na piatich ministerstvách.“ Bod 3. V čl. I sa za bod 10 vkladá nový bod 11, ktorý znie: Bod 11. Za § 22 sa vkladá nový § 22a, ktorý znie: „§ 22a Výberové konanie (1) Predseda ústredného orgánu štátnej správy uvedeného v § 21 písm. b) až i) je navrhovaný vládou podľa § 22 ods. 2 alebo vymenúvaný a odvolávaný podľa § 22 ods. 4 z uchádzačov prihlásených do výberového konania. (2) Výberové konanie podľa ods. 1 vyhlasuje Úrad vlády Slovenskej republiky 90 dní pred uplynutím funkčného obdobia predsedu ústredného orgánu štátnej správy uvedeného v § 21 písm. b) až i) verejnej na webovom sídle Úradu vlády Slovenskej republiky a najmenej v jednom denníku celoštátnej periodickej tlače. (3) Ak sa výkon funkcie predsedu ústredného orgánu štátnej správy uvedeného v § 21 písm. b) až i) skončí pred uplynutím jeho funkčného obdobia, Úrad vlády Slovenskej republiky vyhlási do 15 dní od skončenia výkonu funkcie predsedu ústredného orgánu štátnej správy uvedeného v § 21 písm. b) až i) výberové konanie podľa odseku 2. (4) Prílohami k žiadosti uchádzača o zaradenie do výberového konania sú: bod a) fotokópia vysvedčenia, diplomu alebo iného rovnocenného dokladu o najvyššom dosiahnutom vzdelaní podľa osobitného predpisu, odkaz 1d) b) písomné čestné vyhlásenie o spôsobilosti na právne úkony v plnom rozsahu, písmeno c) výpis z registra trestov nie starší ako tri mesiace, bod d) profesijný štruktúrovaný životopis, po e) motivačný list v štruktúre: bod 1. motivácia uchádzača o funkciu predsedu, bod 2. zhodnotenie doterajšej odbornej praxe uchádzača vo vzťahu k obsadzovanej funkcii. (5) Súčasťou žiadosti uchádzača o zaradenie do výberového konania je aj udelenie súhlasu uchádzačom na spracovanie a zverejnenie jeho osobných údajov podľa osobitného predpisu, odkaz 1f), na účely výberového konania, v rámci ktorého sa niektoré doklady a písomnosti, najmä profesijný štruktúrovaný životopis a motivačný list, zverejnia na webovom sídle Úradu vlády Slovenskej republiky. (6) Po uplynutí lehoty na predkladanie žiadostí o zaradenie do výberového konania posúdi Úrad vlády Slovenskej republiky predložené žiadosti uchádzačov spolu s ostatnými požadovanými dokladmi a písomnosťami z formálneho a obsahového hľadiska. V prípade, ak uchádzač nepredložil všetky požadované doklady a písomnosti, Úrad vlády Slovenskej republiky ho vyzve písomne, alebo elektronickou poštou na ich doplnenie. Uchádzač je povinný chýbajúce doklady a písomnosti doložiť najneskôr v posledný pracovný deň, ktorý predchádza dňu uskutočnenia výberového konania. Ak uchádzač doklady do určeného času nepredloží, považuje Úrad vlády Slovenskej republiky túto skutočnosť za nesplnenie podmienok na účasť vo výberovom konaní. (7) Uchádzačovi, ktorý nespĺňa podmienky pre zaradenie do výberového konania, Úrad vlády Slovenskej republiky túto skutočnosť bezodkladne oznámi a uchádzača nepozve na výberové konanie. (8) Uchádzača, ktorého žiadosť spĺňa podmienky podľa ods. 4, Úrad vlády Slovenskej republiky pozve na výberové konanie najmenej sedem dní pred jeho začatím s uvedením dátumu, miesta a hodiny výberového konania. (9) Výberové konanie sa uskutočňuje v súlade so zásadou rovnakého zaobchádzania ustanovenou osobitným predpisom. Odkaz 1g). (10) Výberové konanie pozostáva z overenia odborných znalostí uchádzača: Podrobnosti ustanoví všeobecne záväzný právny predpis, ktorý vydá Úrad vlády Slovenskej republiky. (11) Uchádzačov, ktorí v overovaní odborných znalostí uspeli, pozve vláda na verejné vypočutie najmenej sedem dní pred jeho začatím s uvedením dátumu, miesta a hodiny verejného vypočutia. Ak v overovaní odborných znalostí uspeli viac ako traja uchádzači, na verejné vypočutie pozve vláda tých troch uchádzačov, ktorí v overovaní odborných znalostí dosiahli najlepšie výsledky. (12) Verejné vypočutie sa koná na schôdzi vlády, ktorá je verejná. Verejné vypočutie je vysielané naživo na webovom sídle Úradu vlády Slovenskej republiky. (13) Úrad vlády Slovenskej republiky je povinný vytvoriť podmienky pre účasť verejnosti na verejnom vypočutí podľa ods. 12. Ak možno očakávať, že verejnosť prejaví o verejné vypočutie väčší záujem, je vláda povinná uskutočniť schôdzu podľa ods. 12 vo vhodnej miestnosti s prihliadnutím na rozsah predpokladaného záujmu i možností. (14) Po verejnom vypočutí uchádzačov vláda postupuje podľa § 22 ods. 2 alebo § 22 ods. 4. (15) Uchádzačom, ktorí vo výberovom konaní neboli úspešní, vráti Úrad vlády Slovenskej republiky predložené doklady a písomnosti. (16) Úlohy spojené s odborným, organizačným a technickým zabezpečovaním výberových konaní plní Úrad vlády Slovenskej republiky.“ Poznámky pod čiarou k odkazom 1d) až 1g) znejú: „1d) Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov. 1e) Zákon č. 330/2007 Z. z. o registri trestov a o zmene a doplnení niektorých zákonov v znení neskorších predpisov. 1f) Zákon č. 428/2002 Z. z. o ochrane osobných údajov v znení neskorších predpisov. 1g) Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov, takzvaný antidiskriminačný zákon, v znení neskorších predpisov.“ Týmto si dovolím ukončiť prednesenie pozmeňovacieho návrhu a poprosiť vás, kolegovia, o podporu. Ďakujem.